b'\n_START_ARTICLE_\nMustamolli\n_START_SECTION_\nRavinto\n_START_PARAGRAPH_\nMustamollit sy\xc3\xb6v\xc3\xa4t melko monipuolista ruokaa. Hiutaleruoka on p\xc3\xa4\xc3\xa4s\xc3\xa4\xc3\xa4nt\xc3\xb6inen ravintomuoto, mutta my\xc3\xb6s lev\xc3\xa4t ja pakasteruoat ovat hyv\xc3\xa4\xc3\xa4 vaihtelua ravintoon. Pienet pelletit ja pienet el\xc3\xa4v\xc3\xa4t hy\xc3\xb6nteiset kuuluvat my\xc3\xb6s ruokavalioon.\n_START_SECTION_\nSukupuolierot\n_START_PARAGRAPH_\nSukupuolierot ovat melko selke\xc3\xa4t, kuten kaikilla synnytt\xc3\xa4vill\xc3\xa4 hammaskarpeilla. Koiraat ovat pienempi\xc3\xa4 kuin naaraat. Naarailla on my\xc3\xb6s pulleampi vatsa. Viel\xc3\xa4 varmempaa on katsoa sukupuoli ev\xc3\xa4siittimest\xc3\xa4, joka on koirailla.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nMustamollien viljely on helppoa, sill\xc3\xa4 ne lis\xc3\xa4\xc3\xa4ntyv\xc3\xa4t jatkuvasti, mik\xc3\xa4li kalat viihtyv\xc3\xa4t akvaariossa ja vesiarvot ovat oikeat. Naaras kantaa poikasia noin 3,5-4 viikkoa. Viel\xc3\xa4 nyky\xc3\xa4\xc3\xa4nkin kun ostaa mustamollin, voi sen poikasista osa olla kirjavia, sill\xc3\xa4 musta v\xc3\xa4ri ei ole kovin vallitseva ominaisuus. Mustamolli viihtyy hyvin pareittain, parvessa tai haaremittain. Suositeltavaa on, ett\xc3\xa4 yht\xc3\xa4 koirasta kohti olisi v\xc3\xa4hint\xc3\xa4\xc3\xa4n kaksi tai kolme naarasta. Akvaariossa pit\xc3\xa4\xc3\xa4 olla paljon kasvillisuutta, jotta poikaset p\xc3\xa4\xc3\xa4sev\xc3\xa4t piiloon, ja n\xc3\xa4in pysyv\xc3\xa4t hengiss\xc3\xa4.\n_START_SECTION_\nEv\xc3\xa4muunnokset\n_START_PARAGRAPH_\nMustamollista on tehty my\xc3\xb6s joitain ev\xc3\xa4muunnoksia, kuten lyyrapyrst\xc3\xb6inen mustamolli. Niit\xc3\xa4 on saatavilla melko usein.\n_START_SECTION_\nSairaudet\n_START_PARAGRAPH_\nMustamollissa on huonoa se, ett\xc3\xa4 ne ovat taitavia kalastamaan itselleen pilkkutaudin, joka on jossain m\xc3\xa4\xc3\xa4riss\xc3\xa4 hankalaa. Nyky\xc3\xa4\xc3\xa4n on kuitenkin l\xc3\xa4\xc3\xa4kkeit\xc3\xa4 pilkkutautiin, ja oikeat vesiarvot edesauttavat taudin v\xc3\xa4ltt\xc3\xa4mist\xc3\xa4. Kalojen l\xc3\xa4\xc3\xa4kitseminen kuitenkin on syyt\xc3\xa4 n\xc3\xa4hd\xc3\xa4 ainoastaan oireiden hoitamisena. Oikea tapa olisi korjata kalojen asuinolosuhteet. Suomessa hanavesi on monilla seuduilla pehme\xc3\xa4\xc3\xa4 ja neutraalia, kun taas mollit vaativat melko kovaa ja hieman em\xc3\xa4ksist\xc3\xa4 akvaariovett\xc3\xa4. Raakaveden manipulointi molleille sopivaksi on mahdollista mutta pitk\xc3\xa4ll\xc3\xa4 aikav\xc3\xa4lill\xc3\xa4 ei ehk\xc3\xa4 suositeltavaa ylim\xc3\xa4\xc3\xa4r\xc3\xa4isen vaivan ja altaan muiden asukkaiden vuoksi. P\xc3\xa4\xc3\xa4osin akvaariokalat ovat pehmeiden ja happamien vesien asukkaita joita veden kovettaminen ja pH-arvon nostaminen ei miellyt\xc3\xa4. Pehme\xc3\xa4ss\xc3\xa4 vedess\xc3\xa4 mollit usein sairastuvat helpommin ja j\xc3\xa4\xc3\xa4v\xc3\xa4t lyhytik\xc3\xa4isiksi. Varsinkin Aasialaisissa kasvatuslaitoksissa mustamollit kasvatetaan joskus suolaisessa vedess\xc3\xa4, joka vaikeuttaa niiden sopeutumista makeaan veteen. N\xc3\xa4ist\xc3\xa4 syist\xc3\xa4 olisi viisainta j\xc3\xa4rjest\xc3\xa4\xc3\xa4 molleille oma lajiallas joissa niiden vesiarvovaatimukset voidaan ottaa paremmin huomioon. Yleens\xc3\xa4 kuitenkin mollit ovat perheen pienempien suosikkeja ja mollit muiden suosikkien kera laitetaan kaikki yhteen ja samaan seura-akvaarioon. T\xc3\xa4st\xc3\xa4 syyst\xc3\xa4 perheen vanhempien olisi hyv\xc3\xa4 seurata ja mietti\xc3\xa4 mit\xc3\xa4 kaloja kotiin hankitaan. Monesti viisain ratkaisu on kun j\xc3\xa4tt\xc3\xa4\xc3\xa4 mollit ostamatta seura-akvaarioon.'